hotchpotch/miracl-hf-unified huggingface dataset:
Star (elokuvateatteri)
Star on elokuvateatteri Oulussa Tuiran kaupunginosassa Kalliotiellä. Star on perheyritys ja ainoa oululainen kaupallinen elokuvateatteri, joka ei ole Finnkinon omistuksessa. Ohjelmisto koostuu pääasiassa valtavirtaelokuvista. Starissa pyörii kerrallaan aina 12–25 elokuvaa. Alusta lähtien Starissa on ollut kaksi salia, myöhemmin sitä laajennettiin ja sinne lisättiin pieni kahvila ja kolmas sali. Neljäs sali valmistui elokuussa 2013. Lokakuussa 2016 valmistui remontti, jonka aikana vanhat salit Star 1 & Star 2 purettiin kokonaan ja niiden tilalle tuli kolme uutta salia. Starin viidessä salissa on yhteensä 353 asiakaspaikkaa.
Joulukuussa 2008 Stariin asennettiin Oulun ensimmäinen digitaalinen elokuvaprojektori. Laitteistolla pystytään esittämään myös kolmiulotteisia elokuvakopioita.
Lokakuussa 2016 remontin yhteydessä Star 1 -salista tuli Suomen toinen ja Oulun ensimmäinen Dolby Atmos -sali.
Elokuvateatteri on perustettu vuonna 1938 nimellä "Bio Kuohu". Nimi muutettiin myöhemmin Maximiksi ja sitten Stariksi.
Alfa Romeo Brera
Alfa Romeo Brera on Giugiaron muotoilema ja Pininfarinan vuodesta 2005 lähtien valmistama 2+2-paikkainen coupé, joka esiteltiin maaliskuussa 2005 Geneven autonäyttelyssä. Auton muotoilu perustuu Alfa Romeo Brera -konseptiautoon, joka esiteltiin Genevessä vuonna 2002. Tuotantoversio säilytti paljon konseptin ulkonäöstä. Italiassa auto julkaistiin tammikuussa 2006 ja muualla Euroopassa saman vuoden maaliskuussa. Ensimmäiset autot olivat bensiinimoottoreilla varustettuja, 2,4-litrainen Common Rail -diesel esiteltiin Geneven autonäyttelyssä vuonna 2006.
Brera perustuu samalle pohjalevylle kuin 159-malli, mutta akseliväli on 17,5 senttimetriä lyhyempi. 2,2- ja 2,4-litraiset versiot ovat etuvetoisia ja 3,2-litraisessa on jatkuva neliveto. Perusvoimanjako on 43/57 (etu/taka) ja se voi vaihdella 72/28 - 22/78 -jakosuhteiden välillä. Neliveto perustuu Torsen-C (twin differential) versioon, jossa on itselukittuva tasauspyörästö.
Kangaskattoinen sisarmalli Alfa Romeo Spider esiteltiin yleisölle Geneven autonäyttelyssä maaliskuussa 2006.
Geneven autonäyttelyssä keväällä 2007 esiteltiin sähköhydraulisella Selespeed-robottivaihteistolla varustettu Brera. Vaihteisto on saatavilla 2,2-litraisen JTS-moottorin yhteydessä.Huippunopeus; kiihtyvyys 0–100 km/h; kulutus (yhd. EU)
Suomessa vakiovarusteluun kuuluu muun muassa seitsemän turvatyynyä sisältäen kuljettajan polviturvatyynyn, ajonvakautusjärjestelmä (VDC), luistonestojärjestelmä (ASR/MSR), Hill Holder -mäkilukko, vakionopeudensäädin, peruutustutka, kevytmetallivanteet, ajotietokone, Bose-audiojärjestelmä, Sky View -panoraamalasikatto sähköisellä aurinkosuojalla ja V6-mallissa nahkasisustus.
Alfa Romeo 166
Alfa Romeo 166 on Alfa Romeon vuosina 1998–2007 valmistama edustusluokan automalli, joka korvasi Alfa Romeo 164:n. Se perustuu samalle pohjalevylle kuin Lancia Kappa. 166 ei saanut itselleen seuraajaa, vaan jäi toistaiseksi valmistajan viimeiseksi malliksi luokassaan.
Bensiinimoottoreina olivat aluksi vapaasti hengittävä 2,0-litrainen (155 hv), turboahdettu 2,0-litrainen (205 hv), 2,5-litrainen V6 (190 hv) ja 3,0-litrainen V6 (226 hv). Dieselinä oli viisisylinterinen 2,4-litrainen (136 hv). V6-moottorien yhteyteen oli valittavana neliportainen "Sportronic"-automaattivaihteisto.
Frankfurtin autonäyttelyssä syksyllä 2003 esiteltiin kasvojenkohotuksen kokenut 166, joka sai vastikään uudistunutta pienempää 156-mallia vastaavan keulan ilmeen. Uutena moottorina oli 3,2-litrainen V6 (240 hv).
Jaguar S-Type
Jaguar S-Type on retrotyylisesti muotoiltu auto, joka muistuttaa 1950-luvun lopulla esiteltyä Jaguar Mark 2 -mallia. Auto lainaa nimensä vuosina 1963–1968 valmistetulta, Mark 2:een perustuneelta S-Type-mallilta. S-Type esiteltiin vuonna 1998 ja se tuli myyntiin vuonna 1999.
Auton erikoinen muotoilu aiheutti sen, että myyntimenestys ei ollut aivan odotettu. Autoa myytiin maailmanlaajuisesti noin 270 000 kappaletta. Suomessa vuonna 2004 auton hinta oli alkaen 58 000 euroa (2,5-litrainen bensa ja 2,7-litrainen diesel). Vapaastihengittävällä V8-moottorilla hinta oli 77 000 euroa, ja V8-moottorinen, kompressoriahdettu R-malli maksoi 100 600 euroa. Edellä mainittuihin hintoihin tulivat lisäksi jälleenmyyjäkohtaiset toimituskulut. Marraskuussa 2006 Jaguar julkisti, että S-Typen seuraaja on syksyllä 2007 esiteltävä Jaguar XF.
Mekaanisesti ahdettu R-malli esiteltiin vuonna 2003. R-mallissa on 18 tuuman vanteet ja sen maski on maalattu mattavärillä. Autolle tehtiin pieni kasvojenkohotus vuonna 2004, jolloin se sai muun muassa alumiinisen konepellin. Auton takaosan muotoilua muutettiin, mistä johtuen auton kokonaispituus kasvoi muutamalla sentillä.
Mallivuoden 2008 S-Type esiteltiin Bolognassa joulukuussa 2006. Muutokset ovat pieniä; muun muassa etupuskuri ja säleikkö ovat samanlaiset kuin S-Type R-mallissa. Sisustuksessa penkit uusittiin ja kuusivaihteinen automaattivaihteisto tuli vakiovarusteeksi kaikkiin malleihin. Moottorivaihtoehtoja oli kolme: 2,7-litrainen diesel, 3-litrainen bensiinimoottori ja R:n 4,2-litrainen V8.
Auto käyttää samaa Ford DEW -pohjalevyä kuin Lincoln LS mutta suuresti muutettuna. Takavetoista autoa tehtiin viisivaihteisella manuaalivaihteistolla tai kuusivaihteisella automaatilla, jota voidaan vaihtaa myös ilman kytkintä manuaalisesti. Vuosina 2000–2002 vaihtoehtoina olivat viisivaihteinen manuaali tai viisivaihteinen automaatti.
Moottoreina ovat olleet tarjolla 2,5- ja 3-litraiset V6-moottorit sekä 4- ja 4,2-litraiset V8-moottorit. Valikoimassa on myös 2,7-litrainen dieselmoottori, jota mainostetaan 202 kilon painollaan yhdeksi luokkansa kevyimmistä moottoreista.
Koenigsegg CCX
Koenigsegg CCX on Koenigseggin superautomalli. Kirjain X tulee roomalaisesta numerosta joka tarkoittaa lukua 10, luku viittaa ensimmäisen CC-mallin kymmenvuotissyntymäpäivään. CCX on tehty edeltäjiänsä paremmin Yhdysvaltojen markkinoille sopivaksi täyttämään Yhdysvaltojen säännösvaatimukset.
Volkswagen Passat (B6)
Volkswagen Passat B6 on Volkswagenin Passat-mallin viides sukupolvi, jota valmistettiin vuosina 2005–2010. Tämän jälkeen malli koki kasvojenkohotuksen, jonka myötä sitä alettiin kutsua Passat B7:ksi, vaikka perusrakenne oli siinä yhä sama kuin B6-mallissa. Passatista tuli vuonna 2008 markkinoille coupé-korinen versio nimeltään Volkswagen Passat CC (myöhemmin vain Volkswagen CC). Kiinassa Passatia myytiin Volkswagen Magotan -nimisenä.
Viidennen sukupolven Passat esiteltiin Geneven autonäyttelyssä keväällä 2005. Se perustuu nimestään huolimatta samalle A6-pohjalevylle kuin Škoda Superb, SEAT Alhambra ja Volkswagen Sharan.
Vuoden 2005 Euro NCAP -kolaritestistä Passat sai tulokseksi täydet viisi tähteä.
Bensiinimoottorit olivat aluksi 1,6 8V (102 hv), 1,6 FSI (115 hv) ja 2,0 FSI (150 hv). Dieselmoottoreina olivat pumppusuutintyyppiset 1,9 TDI (105 hv) ja 2,0 TDI (122/140 hv). Syksyllä 2005 tulivat turboahdettu 2,0 TFSI (200 hv), 3,6 V6 FSI (280 hv) ja 2,0 TDI:n 170-hevosvoimainen versio. Lisäksi keväällä 2006 esiteltiin 3,2 V6 FSI (250 hv).
Frankfurtin autonäyttelyssä syksyllä 2007 esiteltiin Passat R36, jossa on turboahdettu 300-hevosvoimainen 3,6-litrainen VR6-moottori. Alusta on tavallisia malleja matalampi ja korin muotoilu on urheilullinen.
Syksyn 2007 uutuusmoottorit olivat turboahdetut bensiinimoottorit 1,4 TSI (122 hv) ja 1,8 TSI (160 hv). Vuoden 2008 alussa 2,0 TSI (200 hv) korvasi 2,0 TFSI:n. Keväällä 1,6 FSI poistui ja 2,0 TDI muuttui yhteispaineruiskutteiseksi, tehovaihtoehtoina 140 sekä 170 hevosvoimaa. Vuoden lopulla tuli myös 110-hevosvoimainen versio, joka korvasi 1,9 TDI:n.
Alkuvuonna 2009 esiteltiin 1,4 TSI:n maakaasua polttoaineenaan käyttävä versio. Syksyllä uutuutena oli yhteispaineruiskutteinen 1,6 TDI (105 hv).
Jor-El
Jor-El on fiktiivinen hahmo Teräsmies-sarjakuvissa. Jor-El on kryptonilainen ja Teräsmiehen biologinen isä. Hän esiintyi ensimmäisen kerran Action Comics #1 vuonna 1938 ja hänet loivat Jerry Siegel ja Joe Shuster.
Jor-El oli erittäin kunnioitettu tiedemies Krypton-planeetalla. Hän huomasi että Kryptonia uhkasi tuho, mutta planeetan muut tiedemiehet vähättelivät uhkaa. Juuri ennen tuhoa Jor-El ehti kuitenkin pelastaa poikansa Kal-Elin lähettämällä hänet avaruusaluksessa Maahan.
Pachakutik
Movimiento de Unidad Plurinacional Pachakutik – Nuevo País on Ecuadorin lähinnä alkuperäisväestöä edustava puolue. Se perustettiin 1995.
Pachakutik pääsi ensimmäistä kertaa hallitusvastuuseen sen kannattaman Lucio Gutiérrezin voitettua presidentinvaalit 2002. Gutiérrez erotti kuitenkin Pachakutikin ministerit kolme kuukauden kuluttua.
Vuoden 2002 kongressin vaaleissa se sai 10 paikkaa sadasta ja vuonna 2006 kuusi.
Donald O’Connor
Donald David Dixon Ronald O’Connor (28. elokuuta 1925 Chicago, Illinois, Yhdysvallat – 27. syyskuuta 2003 Calabasas, Kalifornia, Yhdysvallat) oli yhdysvaltalainen tanssija, laulaja ja näyttelijä, joka muistetaan lukuisista elokuvarooleistaan, etenkin musikaaleista.
O’Connorin ehkä parhaiten muistetut elokuvat ovat "Laulavat sadepisarat" (1951) ja "Rytmiä veressä" (1954). Hänellä on urastaan kaksi tähteä (elokuvista ja tv:stä) Hollywood Walk of Famella.
O’Connor oli elämänsä aikana kahdesti naimisissa ja hänellä oli neljä lasta.
Cadillac SRX
Cadillac SRX on Cadillacin valmistama täysikokoinen luksusluokan crossover, joka esiteltiin ensimmäisen kerran mallivuodeksi 2004. Auto perustuu GM:n Sigma-pohjalevyyn ja siinä on viisivaihteinen automaattivaihteisto. SRX voitti North American Truck of The Year -palkinnon vuonna 2004 ja Car and Driver lehden Five best Trucks ”luxury suv” -palkinnon. SRX valmistetaan Lansingissa, Michiganissa.
Auton valmistus lopetettiin vuonna 2016 ja sen korvasi Cadillac XT5.
Perusvarusteluun kuuluu kokonahkainen sisusta ja turvatyynyt sekä verhoturvatyynyt, V8 versiossa on lämmitetyt etupenkit ja puusisusta, jotka ovat saatavilla lisävarusteena myös V6 malliin. Lisävarusteena molempiin malleihin on saatavilla DVD-soitin, aurinkokatto, navigaatiojärjestelmä ja taitettava kolmas penkkirivi.
Autoa rakennettiin kaksi sukupolvea (2003-2009 ja 2010-2016).
Jaime Sin
Kardinaali Jaime Lachica Sin (31. elokuuta 1928 – 21. kesäkuuta 2005) oli Filippiinien roomalaiskatolisen kirkon arkkipiispa. Hän oli osassa vuoden 1986 kansan vallankumouksessa, jossa Ferdinand Marcos ajettiin maasta.
Sinin poliittinen toiminta herätti levottomuutta Vatikaanissa ja hänet kutsuttiin selvittämään sitä.
Sin jäi pakolliselle eläkkeelle vuonna 2003 75-vuotiaana. Hän kärsi munuais- ja sydänvaivoista, eikä pystynyt osallistumaan vuoden 2005 konklaaviin, jossa Benedictus XVI valittiin.
Volkswagen Race Touareg 2
Volkswagen Race Touareg 2 on Volkswagenin aavikkoralleihin rakentama kilpa-auto. Se kilpaili kauden 2006 aavikkoralleissa ja vuoden 2007 Dakar-rallissa, kuljettajinaan mm Carlos Sainz ja Ari Vatanen. Auto oli parannettu versio Volkswagen RT05-autosta, esimerkiksi moottorin vääntöä oli lisätty ja ohjaamon ilmanvaihtoa parannettu.
Vauhdillisesti auto oli kilpailukykyinen, mutta luotettavuusongelmat pudottivat tallin kärjestä. Vuoden 2009 Dakar-rallissa Giniel de Villiers kartturinaan Dirk Von Zitzewitz nappasi ensimmäisen henkilökohtaisen Dakar-voittonsa ja samalla Race Touareg malliston ensimmäisen kilpailuvoiton ja 2010 sillä saavutettiin jo kolmoisvoitto kuljettajinaan Sainz(1.), Al-Attiyah(2.) ja Miller(3.)
Moottori:
Voimansiirto:
Runko:
Mitat:
David Marr
David Marr (19. tammikuuta 1945 Essex – 17. marraskuuta 1980) oli brittiläinen psykologi ja neurotieteilijä, jonka merkittävimmät saavutukset liittyvät näkökyvyn tutkimukseen sekä laskennalliseen eli komputationaaliseen neurotieteeseen, jonka alullepanijana häntä myös pidetään.
Marrin mukaan kognitiiviset prosessit ovat kuvattavissa algoritmein ja laskettavissa tietokoneella, mikä tekee hänestä komputationalistin. Marr esitti pääteoksessaan "Vision" (1981), että kognitiiviset prosessit voidaan jaotella kolmeen tasoon:
Samassa teoksessa Marr teki ehdotuksen siitä, kuinka kolmiulotteinen kuvaus ympäröivästä maailmasta muodostuu ihmisaivoissa näköhavainnon kautta rakenteisesti.
Casa Batlló
Casa Batlló on Antoni Gaudín ja Josep Maria Jujolin suunnittelema talo Barcelonan Eixamplen kaupunginosassa. Talo on rakennettu 1877 ja uudistettu 1905-1907.
Talo suunniteltiin alun perin hyvätuloiselle perheelle, ja se rakennettiin leveälle puistokadulle Barcelonan tyylikkääseen osaan. Rakennusta kutsutaan joskus nimellä "Casa dels ossos" (Luutalo), mikä johtuu sen orgaanisista, luurankoa muistuttavista muodoista. Julkisivu on koristeltu värikkäin mosaiikein, ja rakennuksen katto on kuin lohikäärmeen piikikäs harja. Erään teorian mukaan talon muotokieli symboloikin Katalonian suojeluspyhimyksen Pyhän Yrjön miekkaa, joka lävistää lohikäärmeen selän.
Vuodesta 1984 alkaen talo on ollut osa Unescon maailmanperintöluetteloa.
Get Into You
Get Into You on australialaisen pop-laulaja Dannii Minoguen toinen studioalbumi. Se julkaistiin 4. lokakuuta 1993. Albumia myytiin Isossa-Britanniassa 15 000 kappaletta.
Girl (Dannii Minoguen albumi)
Girl on australialaisen poplaulaja Dannii Minoguen kolmas studioalbumi. Se julkaistiin 8. syyskuuta 1997. Albumilla on monta menestyshittiä, ”All Wanna Do”, ”Everything I Wanted”, "Disremembrance” ja australialainen single ”Coconut”, piilotettu kappale levyllä.
Keijōjutsu
Keijōjutsua harjoitetaan Japanin poliisivoimissa yhä laajalti. Shimizu Takajin työtä keijōjutsun kehittäjänä Japanin poliisivoimissa ovat jatkaneet Kuroda Ichitarō, Yoneno Koterō, Hiroi Tsuneji ja Kaminoda Tsunemori. Keijōjutsu osoitti toimivuutensa Japanissa 1960-luvun puolivälistä 1970 kestäneiden massamielenosoitusten hillitsijänä. Japanin poliisin pitää mukanaan yhä usein jō-sauvaa partioidessaan. Jō-sauva toimii yhä paitsi poliisin virkavallan symbolina myös poliisin käytännön lainvalvonta- ja pidätystyökaluna.
Frederick Sturckow
Frederick Wilford ”Rick” Sturckow (s. 11. elokuuta 1961) on yhdysvaltalainen merijalkaväen upseeri ja astronautti. Hän on syntynyt La Mesassa, Kalifornian osavaltiossa. Hän kuitenkin pitää Lakesidea kotikaupunkinaan. Hän on naimisissa.
Sturckow valmistui Kalifornian osavaltion teknillisestä korkeakoulusta vuonna 1984. Hän suoritti siellä alemman korkeakoulututkinnon pääaineenaan mekaniikka.
Sotilasarvoltaan Sturckow on merijalkaväen eversti ja hänelle on myönnetty useita kunniamerkkejä. Hän aloitti sotilasuransa vuonna 1984 ja sai lentäjän siivet 1987. Hänet valittiin TOPGUN-ilmasotakouluun vuonna 1990 ja on palvellut lentäjänä muun Persianlahden sodassa. Sturckow on myös F-18 -testilentäjä ja on lentänyt yli 4 700 lentotuntia 50 eri konetyypillä.
Sturckow valittiin astronautiksi vuonna 1994. Neitsytlentonsa hän suoritti Endeavourilla vuonna 1998. STS-88 -tehtävä oli ensimmäinen Kansainvälisen avaruusaseman kokoamislento. Toisen sukkulalentonsa hän suoritti Discoverylla vuonna 2001. STS-105 oli 11. vierailu Kansainvälisellä avaruusasemalla. Kolmannella sukkulalennollaan Atlantiksella kesäkuussa 2007 Sturckow toimi STS-117 -tehtävän komentajana. Neljännellä sukkulalennollaan Sturckow toimi 29. elokuuta 2009 laukaistun avaruussukkula Discoveryn lennon STS-128 komentajana. Avaruudessa Sturckow on viettänyt yli 600 tuntia.
Berkakit
Berkakit ( ja ) on kaupunkimainen taajama ja kaupunkikunta Nerjungrin piirissä Sahan tasavallan eteläosassa Venäjällä, seitsemän kilometriä Nerjungrista etelään. 
Asukasluvun kehitys:
Reijo Salminen
Reijo Salminen viittaa muun muassa seuraaviin henkilöihin:
Jon Lech Johansen
Jon Lech Johansen (s. 18. marraskuuta 1983 Harstad, Norja), tunnettu myös nimellä DVD Jon, on norjalainen koodinmurtaja, joka on murtanut kopiosuojauksia ja teknisiä käyttörajoitteita. Hän on julkaissut muun muassa DeCSS-nimisen tietokoneohjelman, jolla voidaan purkaa DVD-videolevyjen CSS-salaus. Viimeksi hän onnistui osittain murtamaan Applen iPhonen pakkoaktivoinnin.
Turin
Turin voi tarkoittaa seuraavia:
Paavo Toivanen
Paavo Uuras Toivanen (s. 14. kesäkuuta 1937 Tuupovaara) on suomalainen lääkäri ja professori emeritus. Hän toimi Turun yliopiston bakteeriopin ja serologian professorina vuodesta 1978 vuoteen 2001. Paavo Toivanen on yhdessä vaimonsa Auli Toivasen kanssa suomalaisen immunologiatutkimuksen uranuurtajia.
Toivasen vanhemmat olivat metsäteknikko Vilho Pekka Toivanen ja Suoma Helena Silvennoinen. Hän tuli ylioppilaaksi Joensuun lyseosta 1955 ja valmistui lääketieteen lisensiaatiksi 1962. Toivanen avioitui Auli Pirilän kanssa vuonna 1961 ja kaikkiaan perheeseen syntyi viisi lasta. Toivanen ja hänen vaimonsa ovat koko tutkijanuransa tehneet töitä yhdessä. He ovat työskennelleet yhdessä muun muassa Yhdysvalloissa, josta he toivat Suomeen kaksi sisäsiittoista kanakantaa tutkimustarkoituksiin, ja Sveitsissä Baselin Immunologisessa Instituutissa. Toivasten tutkimustyön keskeiset aiheet ovat valkosolujen erilaistuminen ja bakteerien aiheuttama niveltulehdus. Toivaisten tutkimustyö on vaikuttanut merkittävästi muun muassa luuytimensiirtoihin ja niveltulehduksen hoitoon.
Paavo ja Auli Toivanen saivat vuonna 2004 Wiesbadenin kaupungin myöntämän 38 000 euron suuruisen Carol Nachman -palkinnon ansioistaan reumatutkimuksen alalla. Molemmille on myös myönnetty Suomen Valkoisen Ruusun I luokan ritarimerkki.
Paavo ja Auli Toivasen elämäntyön kunnioittamiseksi joukko Toivasten entisiä työtovereita ja oppilaita toteutti juhlamitalihankkeen, jossa mitalin suunnittelijaksi valittiin Jarkko Roth. Auli ja Paavo
Toivasen 70-vuotismitali julkistettiin vuonna 2008. Mitalin luonnos ja lahjoittajien nimet sisältävä adressi luovutettiin Paavo Toivaselle hänen 70-vuotispäivänään 14.6.2007 ja mitalin ensimmäinen kappale luovutettiin Auli Toivaselle hänen 70-vuotispäivänään 1.3.2008.
Magica
Magica on Dion kahdeksas albumi vuodelta 2000. Se on konseptialbumi. Levyllä esiintyy jälleen kitaristi Craig Goldy. Magicaa pidetään Dion paluualbumina, sillä siinä palataan menestyneempään 1980-luvun soundiin. Ronnie James Dion mukaan yhtyeen piti nauhoittaa "Magica II" - ja "Magica III" -albumit vuonna 2010, mutta hänellä syksyllä 2009 diagnosoitu vatsasyöpä ja siitä johtunut kuolema toukokuussa 2010 peruutti suunnitelmat lopullisesti. Magicaa pidetään yhtenä Dion parhaista albumeista "Holy Diverin" ja "The Last in Linen" ohella. Albumin suosituin raita lienee lähes kuusi- ja puoliminuuttinen "As Long As It's Not About Love".
SS-divisioona Das Reich
SS-divisioona Das Reich oli Waffen-SS:n 2. panssaridivisioona ja sotilasorganisaation tunnetuimpia joukko-osastoja. Se perustettiin vuonna 1939, ja toisen maailmansodan aikana se osoittautui tehokkaaksi ja taistelukykyiseksi divisioonaksi. Sodan lopulla 1945 suurin osa sen miehistöstä antautui yhdysvaltalaisille.
Lokakuussa 1939 Adolf Hitler määräsi, että SS-Verfügungstruppeen kuuluneista rykmenteistä muodostetaan yksi yhtymä, SS-Verfügungs-divisioona. Siihen kuuluivat jalkaväkirykmentit Deutschland, Germania ja Der Führer sekä tykistörykmentti ja viesti-, pioneeri-, tiedustelu-, panssarintorjunta- ja ilmatorjuntakonekivääripataljoonat. Samalla hän antoi määräyksen kahden uuden yhtymän muodostamisesta eli Totenkopf- ja Polizei-divisioonat.
Ranskan taisteluiden päätyttyä SS-Verfügungs-divisioona oli hetken valvomassa Ranskan länsirannikkoa lähellä Pyreneitä ennen kuin se siirrettiin Alankomaihin heinäkuun alussa valvomaan maan asevoimien aseista riisuntaa. Alankomaissa divisioonan tykistörykmentti vastaanotti uusia patteristoja ja uutta kalustoa, mutta saman aikaisesti yhtymästä siirrettiin upseereita ja yksiköitä perustettavaan SS-divisioona Wikingiin.
Vuoden 1940 lopulla divisioona palasi Etelä-Ranskaan Visouliin. Reichsführer-esikunta muutti yhtymän nimen joulukuussa SS-Deutschland-divisioonaksi ja vain kuukautta myöhemmin nimi muutettiin SS-Reich motorisoiduksi divisioonaksi. Saman aikaisesti yhtymä vastaanotti uusia joukkoja, moottoripyöräpataljoonan sekä divisioonan taktiset tunnukset.Divisioonankomentajina olivat
SS-divisioona Das Reich syyllistyi sodan aikana sotarikoksiin murhaamalla siviilejä ja sotavankeja.
Off Broadway
Off Broadway tarkoittaa näytelmiä ja musikaaleja, joita esitetään New Yorkissa mutta Broadway-teattereita pienemmissä teattereissa, kuitenkin suuremmissa kuin Off-Off-Broadway-tuotantoja. Off Broadway -teattereissa on 100–499 paikkaa. Yleensä Off Broadway -tuotannot ovat halvempia, vähemmän mainostettuja ja vähemmän tunnettuja.
Joskus menestyneet Off Broadway -show’t siirtyvät myöhemmin Broadwaylle. Esimerkiksi musikaalit "Godspell", "Avenue Q", "Rent", "Spring Awakening", "Hair", "Grey Gardens" ja "Little Shop of Horrors" sekä näytelmät "Doubt" ja "I Am My Own Wife" aloittivat Off Broadway -show’na. Jotkut show’t menestyvät Off Broadwayllä useita vuosia, kuten "Stomp", "Blue Man Group", "Altar Boyz", "A Perfect Crime" ja "Naked Boys Singing". Teatterihistorian pisimpään jatkunut musikaali "The Fantasticks" vietti ensimmäiset 42 vuottaan Off Broadwayllä.
James F. Reilly
James Francis "JR" Reilly (II) (s. 18. maaliskuuta 1954) on yhdysvaltalainen geologi ja astronautti. Hän on syntynyt Mountain Homen lentotukikohdassa, Idahon osavaltiossa. Hän pitää kuitenkin Mesquitea Teksasin osavaltiossa kotikaupunkinaan. Vapaa-aikanaan Reilly kalastaa, metsästää sekä pelaa eurooppaista jalkapalloa. Reilly on myös upseeri Yhdysvaltain maavoimien reservijoukoissa.
Reilly suoritti Teksasin yliopistossa alemman korkeakoulututkinnon vuonna 1977 pääaineenaan geologia. Ylemmän korkeakoulututkinnon hän suoritti samasta pääaineesta vuonna 1987. Tohtoriksi Reilly väitteli vuonna 1995.
Reilly valittiin astronautiksi vuonna 1994 ja vuotta myöhemmin hän sai valtuudet toimia tehtäväspesialistina avaruuslennoilla. Neitsytlentonsa Reilly suoritti tehtäväspesialistin ominaisuudessa Endeavourilla vuonna 1998, jolloin STS-89 -tehtävä vei hänet Mir-avaruusasemalle. Toisella avaruuslennollaan vuonna 2001 Reilly oli mukana tehtäväspesialistina Atlantiksella. STS-104 -tehtävässä Reilly oli mukana kokoamassa Kansainvälistä avaruusasemaa. Tehtävän aikana hän suoritti kolme avaruuskävelyä yhdessä astronautti Michael Gernhardtin kanssa. Kolmannen avaruuslentonsa Reilly suoritti jälleen Atlantiksella. STS-117 -tehtävän aikana hän suoritti yhdessä astronautti John Olivaksen kanssa kaksi avaruuskävelyä asentaen muun muassa uusia runkoelementtejä. Avaruudessa hän on viettänyt 517 tuntia. Avaruuskävelyä hänellä on takanaan 16 tuntia ja 30 minuuttia.
Eusebi Güell
Kreivi Eusebi Güell i Bacigalupi (15. joulukuuta 1846 – 8. elokuuta 1918) oli katalonialainen liikemies. Hänet tunnetaan parhaiten arkkitehti Antoni Gaudín mesenaattina.
Güell oli teollisuusmies Joan Güell i Ferrerin ja genovalaisen aatelisnaisen Francisca Bacigalupin poika. Güell tutustui Gaudíin aivan tämän uran alussa ja uskoi, että Gaudí oli sopiva mies suunnittelemaan ainutlaatuisia rakennuksia. Miehiä yhdisti harras katolilaisuus.
Eusebi Güell tilasi Gaudilta kotitalonsa vuonna 1886. Vuonna 1898 hän suunnitteli kirkon Güellin tekstiilitehtaan työntekijöille. Vuonna 1900 Gaudi sai suuren tilauksen, Güellin puiston.
Liiketoimillaan Güell hankki miljoonaomaisuuden, jolla hän pystyi rahoittamaan Gaudílle antamiaan kunnianhimoisia rakennushankkeita. Muun Espanjan halvemmat tuotantokustannukset kuitenkin johtivat Güellin tulojen vähittäiseen ehtymiseen.
Lordin aukio
Lordin aukio (engl. Lordi’s Square, vuoteen 2006 "Sampo-aukio") on aukio Rovaniemen keskustassa. Aukion ympärillä sijaitsee muun muassa Sampokeskus-niminen kauppakeskus ja pienimuotoinen kävelykatu. Aukio on etenkin kesäisin suosittu erilaisten tapahtumien järjestämispaikkana.
Aiemmin Sampo-aukiona tunnettu aukio nimettiin kesäkuussa 2006 Lordi-yhtyeen euroviisuvoiton kunniaksi Lordin aukioksi. 9. kesäkuuta 2006 aukiolla järjestettiin kansanjuhla, jossa myös Lordi oli esiintymässä. Kaikki yhtyeen jäsenet nimettiin myös Rovaniemen kunniakansalaisiksi.
Aukiolle pystytettiin sementtikilvet, joihin Lordin jäsenet painoivat kädenjälkensä ja nimikirjoituksensa.
U.K. Remixes
U.K. Remixes on australialaisen poplaulaja Dannii Minoguen remix-albumi. Albumi julkaistiin 21. syyskuuta 1991.
Leena Eräsaari
Raija Marja-Leena Eräsaari (s. 31. joulukuuta 1948 Helsinki) on yhteiskuntatieteiden tohtori ja Jyväskylän yliopiston sosiaalityön professori. Hän on aiemmin toiminut Vasemmistoliiton Helsingin kaupunginvaltuuston varavaltuutettuna ja vanhusjaoston jäsenenä.
Eräsaari on tutkinut ja opettanut sosiaalityötä, sosiaalipolitiikkaa ja naistutkimusta useissa suomalaisissa yliopistoissa. Hän määrittelee itsensä organisaatioiden tutkijaksi, jota aihetta myös hänen väitöskirjansa "Kohtaamisia byrokraattisilla näyttämöillä" (1995) käsitteli. Eräsaaren innostus politiikkaan on hänen omien sanojensa mukaan peräisin tutkimustyöstä; hän on tutkimuksissaan huomannut uusliberalistisen käänteen tapahtuneen kansalaisilta kysymättä.
Eräsaari on osallistunut 1970-luvulta lähtien vasemmistolaisiksi luokiteltaviin kansalaisjärjestöihin, muun muassa Akateeminen Sosialistiseuran (ASS), Rauhanpuolustajien, Suomen Naisten Demokraattisen Liiton (SNDL), ATTACin ja FemAttacin toimintaan.
Eräsaaren entinen puoliso on professori Risto Eräsaari.
Dorothea Douglass Chambers
Dorothea Katherine Douglass Lambert Chambers (3. syyskuuta 1878 Guayamas, Ealing, Englanti – 7. tammikuuta 1960 Kensington, Lontoo) oli brittiläis-yhdysvaltalainen naistennispelaaja.
Dorothea Douglass debytoi Wimbledonin tennisturnauksessa 1900. Kolme vuotta myöhemmin hän otti siellä ensimmäisen seitsemästä naisten kaksinpelin mestaruudestaan. Vuonna 1919 hän pelasi siihen mennessä pisimmän Wimbledon-finaalin: ottelu ranskalaista Suzanne Lengleniä vastaan venyi 44 pelin mittaiseksi. Douglass hävisi lopulta Lenglenille lukemin 8–10, 6–4, 7–9.
Lontoon kesäolympialaisissa 1908 Douglass Chambers voitti tenniksen kaksinpelimestaruuden. Hän voitti loppuottelussa Dora Boothbyn 6–1, 7–5. Hän lopetti uransa kaksinpelin osalta 1921 mutta jatkoi nelinpeliä vuoteen 1927 saakka. Hän oli Britannian Wightman Cup -joukkueen kapteenina 1924–1926 ja rupesi ammattivalmentajaksi 1928.
The Platinum Collection (Dannii Minogue)
The Platinum Collection on australialaisen poplaulaja Dannii Minoguen kolmas kokoelmalevy. Se julkaistiin kesällä 2007.
Onnenruudut
Onnenruudut oli MTV3-kanavan visailuohjelma, jota esitettiin kesinä 1997–1999. Ohjelmalla oli sen elinkaaren aikana kaksi juontajaa, kahdella ensimmäisellä kaudella näyttelijä Olli Keskinen ja kolmannella kaudella viihdemies Päiviö Pyysalo.
Ohjelmassa oli tarkoitus etsiä oikeita vastauksia esitettyyn kysymykseen, joihin tuli mahdollisia vaihtoehtoja isolle televisiotaululle, jossa oli ruutuja kuusitoista kappaletta. Ohjelmassa kahdella ensimmäisellä kierroksella oli mukana kolme kilpailijaa. Kahdella ensimmäisellä kierroksella televisiotaululle tuli kuusitoista vastausvaihtoehtoa, joista yksitoista oli oikein ja viisi väärin. Ensimmäisestä oikeasta vastauksesta sai 10 pistettä, toisesta 20 jne. Oikean vastauksen jälkeen kilpailija sai päättää, jatkaako vuoroaan vai siirtääkö sen seuraavalle kilpailijalle. Väärästä vastauksesta kilpailija menetti kaikki pisteensä ja vuoro siirtyi automaattisesti seuraavalle. Kierros päättyi, kun joko kaikki oikeat tai kaikki väärät vastaukset oli löydetty. Kaksi eniten pisteitä kerännyttä kilpailijaa pääsi kahden ensimmäisen kierroksen jälkeen jatkoon. Jos kaksi kilpailijaa oli tasapisteissä, heiltä kysyttiin kysymys, ja kysymykseen oikein vastannut pääsi jatkoon. Ensimmäisellä kaudella ensimmäisenä pudonnut kilpailija ei voittanut mitään, mutta kahdella jälkimmäisellä kaudella hän sai lohdutuspalkinnon.
Seuraavalla kierroksella televisiotaululle tuli kaksitoista vastausvaihtoehtoa, joista kahdeksan oli oikein ja neljä väärin. Ensimmäisen kierroksen voittajalta kysyttiin, montako oikeaa vastausta hän uskoo löytävänsä. Tämän jälkeen toisella oli mahdollisuus korottaa oikeiden vastausten lukumäärää tai antaa toisen yrittää löytää vastaukset. Jos kilpailija löysi niin monta vastausta kuin uskoi löytävänsä, hän voitti kierroksen ja sai pisteen. Jos hän vastasi väärin, vastausvuoro siirtyi toiselle kilpailijalle ja jos tämä löysi yhden oikean vastauksen, hän voitti kierroksen. Ensimmäisenä kaksi voittoa saanut kilpailija pääsi kilpailun viimeiselle kierrokselle. Jos kummallakin oli kahden kierroksen jälkeen yksi voitto, pelattiin yksi ylimääräinen kierros. Toisena pudonnut kilpailija sai kuitenkin aina palkinnon, jonka sai itse valita.
Viimeisellä kierroksella kilpailijan piti yrittää löytää 60 sekunnissa kuusi oikeaa vastausta kahdestatoista vaihtoehdosta. Hän kosketti kädellä ruutuja ja kun kuusi vastausta oli valittu, ohjelman ensimmäisellä kaudella hän kävi nykäisemässä ongenvapaa, ja televisiotaulu näytti, montako vastausta oli oikein. Toisella kaudella lattiassa oli punaisia, keltaisia ja vihreitä ruutuja, ja hänen piti selvittää oikeiden vastausten lukumäärä hyppäämällä yhteen niistä. Se, pitikö hänen hypätä punaiseen, keltaiseen, vai vihreään ruutuun riippui siitä, mikä hänen kilpailijavärinsä oli ensimmäisellä kierroksella ollut. Kolmannella kaudella hänen piti vain yksinkertaisesti hypätä lattian keskellä olevaan ruutuun. Viimeiselle kierrokselle selviytynyt kilpailija sai palkinnon, jonka sai itse valita. Jos hän onnistui löytämään kaikki kuusi oikeaa vastausta, hän sai myös bonuspalkinnon.
Mihail Borodin
Mihail Markovitš Borodin (Gruzenberg, ; s. 9. heinäkuuta 1884 – 29. toukokuuta 1951) oli Kominternin agentti, joka osallistui Neuvostoliiton yhteistyöhön Guomindangin kanssa.
Hy Zaret
Hy Zaret, alkujaan Hyman Harry Zaritsky New Yorkissa, (21. elokuuta 1907 – 2. heinäkuuta 2007) oli yhdysvaltalainen lauluntekijä. Hänet muistetaan parhaiten laulusta "Unchained Melody" (1955), joka lukeutuu 1900-luvun levytetyimpien kappaleiden joukkoon.
The Platinum Collection
The Platinum Collection tarkoittaa seuraavia asioita:
Heleena Lönnroth
Heleena Lönnroth (o.s. Porri, s. 21. huhtikuuta 1947 Alahärmä) on suomalainen kirjailija. Vuoden 2018 toukokuuhun mennessä häneltä on ilmestynyt 29 romaania. Lönnroth tunnetaan etenkin rikosromaaneistaan, joita suurin osa hänen teoksistaan on. Hän on julkaissut lisäksi ns. lukuromaaneja ja kaksi näytelmää.
Lönnroth aloitti kirjoittamisen 11-vuotiaana päiväkirjan muodossa. Koulutukseltaan hän on filosofian maisteri.
Lönnroth on työskennellyt kirjastonhoitajana ja muun muassa Kotkan kaupunginkirjaston kirjastotoimenjohtajana 2005–2010. Hän jäi eläkkeelle Kotkan kaupunginkirjastosta 1. kesäkuuta 2010. Sen jälkeen hän on kuitenkin hoitanut opettajan sijaisuuksia Kurikassa, Jalasjärvellä ja Seinäjoella mm. erityisopettajana, äidinkielen opettajana ja viestinnän ja kulttuurikasvatuksen opettajana 2010-2012. .
Lönnroth perusti 2009 oman yrityksen, Zuppa di Porrin, joka on siitä lähtien kustantanut hänen kirjansa. Vuodesta 2013 Lönnroth on tehnyt päätoimisesti taiteellista työtä. Kirjoittaminen on pääroolissa, mutta hän on aloittanut uudelleen myös maalaamisen.
Tokion keisarillinen palatsi
Tokion keisarillinen palatsi () on Japanin keisarin asuinpaikka. Se sijaitsee Tokion keskustassa Chiyodan erillisalueella Tokion rautatieaseman länsipuolella. Palatsi muodostaa laajan, vallihaudoin ympäröidyn puistomaisen alueen.
Keisarillinen palatsi sijaitsee entisen Edon linnan paikalla. Tokugawa-sotilashallinto hallitsi Japania linnasta käsin Edo-kaudella 1600-luvun alusta 1800-luvun puoliväliin saakka. Kun hallinto syrjäytettiin Meiji-restauraatiossa, Japanin keisari muutti Kiotosta Tokioon ja linnan paikalle rakennettiin keisarillinen palatsi. Rakennustyöt saatiin valmiiksi vuonna 1888.
Palatsi tuhoutui toisen maailmansodan pommituksissa, mutta rakennettiin sittemmin uudelleen. Palatsin uusi päärakennus otettiin käyttöön vuonna 1969. Vuosina 1888–1948 palatsi tunnettiin nimellä "Kyūjō" (, ”palatsilinna”), mutta sen nimeksi vaihdettiin "Kōkyo" (”keisarillinen palatsi” tai ”keisarillinen asuinsija”).
Vain osa palatsin alueesta, ulkoinen puutarha ("Kōkyo gaien"), itäinen puutarha ("Kōkyo higashi-gyoen") ja Kitanomarun puisto, on aina avoinna yleisölle. Myös suljetulle alueelle järjestetään opastettuja kierroksia. Tämä alue avataan yleisölle kahtena päivänä vuodessa: keisarin syntymäpäivänä 23. joulukuuta ja uudenvuoden toivotuksia varten 2. tammikuuta. Tällöin keisariperheen jäsenet voi nähdä palatsin parvekkeella.
Ulkoinen puutarha on suuri aukiomainen alue Tokion rautatieaseman puolella palatsia. Täällä vallihaudan ylittävät kivinen "Seimon ishibashi" -silta ja sen takana "Nijūbashi"-silta, joita myöten on sisäänkäynti palatsiin. Itäisessä puutarhassa on jäljellä Edon linnan perustuksia, muureja, portteja ja joitakin rakennuksia. Alueella ovat myös muun muassa kaunis japanilaistyylinen puutarha, keisarillinen konserttitalo Tōkagakudō ja keisarillinen Sannomaru shōzōkan -museo. Palatsialueen pohjoisosassa Kitanomarun puistossa sijaitsevat Nippon Budōkan -areena ja Tokion kansallinen modernin taiteen museo. Pohjoispuolen vallihaudan ympäristö "Chidorigafuchi" on suosittu kirsikankukkien katselupaikka.
Tärkeimmät palatsirakennukset sijaitsevat suljetulla puistoalueella. Palatsin päärakennuksessa ("Kyūden") keisari ja keisarinna hoitavat virallisia tehtäviä ja seremonioita. Se on kaksikerroksinen, japanilaiseen tyyliin rakennettu teräsrunkoinen kompleksi, jossa on päärakennuksen ("Seiden") lisäksi kuusi siipeä. Sen yhteydessä toimii myös Keisarillinen virasto eli "Kunaichō". Keisariperheen asunto on läheisessä Fukiagen puutarhassa ("Fukiage gyoen"), jossa sijaitsevat myös Fukiage Ōmiyan palatsi, keisari Hirohiton entinen asunto, ja keisarin käyttöön tarkoitettu šintolainen pyhäkkö.
Christina Åstrand
Christina Åstrand (s. 6. kesäkuuta 1969, Skanderborg) on tanskalainen viulisti.
Åstrand syntyi muusikkosukuun. Hän aloitti viulunsoiton Suzuki-menetelmällä neljävuotiaana ja opiskeli Tanskan kuninkaallisessa konservatoriossa Århusissa sekä Pariisissa. Hän teki debyyttinsä solistina vuonna 1990. Hän on siitä lähtien esiintynyt useiden huomattavimpien Skandinavian orkesterien kanssa.
Åstrandista tuli 22-vuotiaana Tanskan kansallisen radion sinfoniaorkesterin konserttimestari. Hän on tulkinnut myös kamarimusiikkia ja soittaa vuoden 1705 Stradivariuksella. Hän on levyttänyt muiden muassa Claude Debussyn, György Ligetin, Johannes Brahmsin ja Fini Henriquesin teoksia.
Åstrand on levyttänyt neljä omaa albumia Dacapo- ja Chandos-levymerkeille.
Helmi Lindelöf
Helmi Lydia Lindelöf, o.s. Helenius (25. lokakuuta 1884 Helsinki – 10. syyskuuta 1966 Helsinki) oli suomalainen näyttelijä.
Lindelöfin puoliso vuodesta 1906 oli konserttimestari Carl Lindelöf. Helmi Lindelöf sai Pro Finlandia -mitalin 1946.
Eddie Kaye Thomas
Eddie Kaye Thomas (s. 31. lokakuuta 1980) on yhdysvaltalainen näyttelijä. Hän syntyi New Yorkissa juutalaiseen perheeseen ja esiintyi lavalla jo seitsemänvuotiaana. Kansainväliseen maineeseen hän nousi roolistaan Paul Finchinä vuoden 1999 komediaelokuvassa "American Pie" sekä sen jatko-osissa "American Pie 2" ja "". Thomas on myös esiintynyt elokuvassa "Sormet pelissä" (2001), ja sarjassa Scorpion.
Thomas on esiintynyt myös esimerkiksi Snickersin ja Niken mainoksissa sekä 311:n musiikkivideolla "Flowing".
Road Trip
Road Trip on vuonna 2000 ensi-iltansa saanut komediaelokuva. Elokuvan ohjauksesta vastasi Todd Phillips ja pääosissa ovat Breckin Meyer ja Seann William Scott. Elokuva menestyi 16 miljoonan dollarin budjettiinsa nähden hyvin tuottaen noin 120 miljoonaa dollaria.
Elokuvalle tehtiin myös vuonna 2009 jatko-osa , joka julkaistiin suoraan DVD:lle.
Elokuva kertoo nuoresta opiskelijasta Joshista, joka on seurustelee lapsuuden ystävänsä kanssa ja on aina ollut hänelle uskollinen. Valitettavasti Josh ja hänen tyttöystävänsä ovat eri kouluissa ja nuoret pitävät yhteyttä lähettelemällä toisilleen videopätkiä. Kotibileissä Josh kuitenkin ajautuu syrjähyppyyn ja kaiken lisäksi kuvaa illan tapahtumat. Kauhukseen Josh huomaa kohta että on lähettänyt tyttöystävälleen syrjähyppy-videonsa ja lähtee kolmen kaverinsa Rubinin, E.L:än ja Kylen kanssa halki Amerikan estämään videon saapumista.
Elokuvan soundtrack albumi julkaistiin 23. toukokuuta 2000 ja se sisältää kaksitoista kappaletta.
Jalasjärvi (järvi)
Jalasjärvi on Jalasjärven kirkonkylältä Kurikkaan johtavan valtatie 3:n länsipuolella oleva järvi, jota ympäröivät Kannonkylä ja Jokipii. Jalasjärveen virtaa Jalasjoki. Jalasjärvi kuuluu Kyrönjoen vesistöalueeseen ja Jalasjärven valuma-alueeseen. Jalasjärven vesipinta-ala on 135 hehtaaria ja sen valuma-alue on 70 200 hehtaaria. Jalasjärven syvyys on 5,8 metriä. Sitä ympäröivät viljelypellot ja laitumet. Järvi on lintujen suosima levähdyspaikka kevätmuuton aikana. Jalasjärven vesitilavuus on 1 600 000 m³. Vuoden 1998 LSU:n koekalastustietojen mukaan järvestä saa ahvenia, haukia, kiiskiä, lahnoja, mateita, salakoita, särkiä ja särkilahnoja. Kalastuslupia järvelle myy Jalasjärven kalastusseura.
Oumou Sangare
Oumou Sangare (s. 25. helmikuuta 1968) on malilainen muusikko.
Sangare syntyi Bamakossa wassouloulaislähtöisen perheen tyttäreksi. Hän esiintyi vuonna 1986 Euroopassa sekä Karibialla ja sai 21-vuotiaana osakseen kansainvälistä menestystä albumilla "Moussoulou". Hän on myöhemmän uransa aikana tehnyt musiikillista yhteistyötä muiden muassa Baaba Maalin, Boukman Eksperyansin sekä Femi Kutin kanssa.
Sangare on voittanut mm. Kora-palkinnon. "Moussoulouta" ovat seuranneet julkaisut "Ko Sira" (1993), "Worotan" (1996) ja "Oumou" (2003).
Hilda Pihlajamäki
Hilda Johanna Pihlajamäki (o.s. "Martin", 12. marraskuuta 1866 Kangasala – 23. elokuuta 1951) oli suomalainen näyttelijä.
Pihlajamäen vanhemmat olivat maanviljelijä Kustaa Ranta-Koivisto ja hänen ensimmäinen vaimonsa Johanna Lovisa Pulkki. Hän toimi näyttelijänä August Aspegrenin kansanteatterissa 1887–1897, Uudessa Teatterissa 1897–1899 sekä Suomalaisessa maaseututeatterissa 1899–1903 ja Kasimir Leinon Suomen Näyttämöllä 1903–1904. Viimeksi Hilda Pihlajamäki näytteli Kansallisteatterissa 1904–1932.
Pihlajamäki toimi aktiivisesti Ruusu-Risti -järjestössä oli järjestön johtajana 1934–1951. Hän sai Pro Finlandia -mitalin 1946. Kangasalla sijaitsevan Pihlajamäen muistomerkin on veistänyt kuvanveistäjä Mauno Juvonen 1973.
Hilda Pihlajamäki oli naimisissa vuodesta 1906 näyttelijä Aapo Pihlajamäen kanssa.
Heterodontosaurus
Heterodontosaurus (nimen merkitys: ”erilaishampainen lisko”) on sukupuuttoon kuollut pienten kasvinsyöjädinosaurusten suku. Se kasvoi vain 1,2 metriä pitkäksi ja noin 2,5 kiloa painavaksi. "Heterodontosaurus" käytti ravintonaan matalia kasveja. Tämä dinosaurus eli Etelä-Afrikassa ja Lesothossa varhaisella jurakaudella noin 205 miljoonaa vuotta sitten.
Eteläafrikkalaisten ja Lontoon yliopiston asiantuntijoiden johtama retkikunta löysi Etelä-Afrikasta ensimmäisen "Heterodontosauruksen" fossiilin, jonka Alan Charig ja Alfred Crompton nimesivät vuonna 1962. Löytö koostui pelkästä jäniksenkokoisesta kallosta. Vuonna 1976 löydettiin kuitenkin yksi täydellisimmistä ja parhaiten säilyneistä tunnetuista dinosauruksen luurangoista. "Heterodontosaurus" oli varhainen lintulantioinen dinosaurus. Se luokiteltiin ennen alalahkoon Ornithopoda (”linnunjalkaiset”), mutta nykyään Heterodontosauridae-heimoa pidetään Ornithopoda- ja Marginocephalia-alalahkojen kantamuotona.
"Heterodontosaurus" juoksi kahdella raajalla, mutta pystyi liikkumaan myös kaikilla neljällä raajalla. Vahvoissa eturaajoissaan "Heterodontosauruksella" oli pitkät, viisisormiset tarttumakädet. Erikoispiirteet olka-, ranne- ja käsinivelissä saattavat viitata siihen, että se kaivoi juuria maasta tai repi termiittikekoja auki. Nelivarpaiset takaraajat olivat yli kolmasosan pidemmät kuin eturaajat. Tällä pienikokoisella kasvinsyöjällä ei ollut muita puolustuskeinoja saalistajia vastaan kuin karkuun juokseminen. "Heterodontosauruksen" vihollisiin kuuluivat muun muassa varhaiset teropodit, lihaasyövät synapsidit ja nopeajalkaiset maalla liikkuneet krokotiilit.
"Heterodontosaurus" eli samoihin aikoihin "Lesothosauruksen" kanssa, mutta se oli kehittyneempi eläin kuin "Lesothosaurus". Samalta seudulta on löydetty muitakin samaan heimoon kuuluneita dinosauruksia, esimerkiksi "Abrictosaurus" ja "Lycorhinus". Varhaisjurakauden eteläisestä Afrikasta tunnetaan myös "Massospondyluksen" kaltaisia prosauropodeja sekä teropodeja, kuten "Coelophysis".
"Heterodontosaurus" nimettiin hampaidensa mukaan. Sillä oli kolmenlaisia hampaita, toisin kuin useimmilla dinosauruksilla tai matelijoilla ylipäätänsä. "Heterodontosauruksella" oli hampaaton nokka, terävät etuhampaat, pitkät kulmahampaat ja korkeakruunuiset poskihampaat, jotka sopivat kasvien hienontamiseen. Kulmahampaitaan se todennäköisesti käytti juurien ylöskaivamiseen, kilpailijoiden uhkaamiseen tai tehdäkseen vaikutuksen mahdolliseen parittelukumppaniin. On mahdollista, että vain uroksilla oli syöksyhampaat, mutta asiasta ei ole varmuutta.
Sally Nyolo
Sally Nyolo on kamerunilaissyntyinen laulaja. Hän on asunut 13-vuotiaasta lähtien Pariisissa, Ranskassa.
Nyolo toimi nuorena muusikkona pääasiassa taustalaulajana Jacques Higelinille, Sixunille, Nicole Croisillelle, Touré Kundalle sekä muille ranskalaisille ja afrikkalaisille artisteille. Hän liittyi vuonna 1993 Zap Mama -yhtyeeseen, joka julkaisi studioalbumin "Sabsylma" lisäksi kaksi livelevyä. Nyolo aloitti pian oman soolouransa.
Nyolon ensimmäinen oma albumi "Tribu" valmistui vuonna 1996. Kaikki kappaleet etoninkielisiä ja pääosin laulajan itsensä kirjoittamia. Ainoastaan "Tamtamia" oli mukana kirjoittamassa Sylvain Marc. Kesäkuussa 1997 Nyololle myönnettiin levystä Radio France Internationalen "Discovery 97" -tunnustus.
"Tribu" sai jatkoa toukokuussa 1998 julkaistulla levyllä "Multiculti". Myöhemmin laulajalta ovat ilmestyneet levyt "Beti" (2000), "Zaïone" (2002; nimetty joulukuussa 2001 syntyneen pojan mukaan) ja "Memoire du Monde" (2005).
Kyrönjoen vesistöalue
Kyrönjoen vesistö (vesistöaluetunnus 42) on Suomessa vesistöalue, jonka laskujoki Kyrönjoki laskee Perämereen. Vesistöalueen pinta-ala on 4922,97 neliökilometriä. Alueen järvisyys on 6,81 %.
Vesistöalueen toisessa jakovaiheessa on seuraavat alueet tai valuma-alueet :
Kyrönjoen valuma-alueeseen kuuluu yli 100 hehtaarin järvistä Kotilammin tekojärvi Isossakyrössä. Yksi pienimmistä järvistä alueella on Korvajärvi.
Jalasjärven valuma-alueeseen kuuluvat yli 100 hehtaarin laajuisista järvistä Jalasjärvi Jalasjärven Jokipiissä sekä Pitkämön tekojärvi Kurikassa. Alue käsittää Mustajoen, Koskutjoen, Ilvesjoen ja Jalasjoen.
Kyrönjoen haaroista Jalasjärven valuma-alueeseen kuuluvat Jalasjoen varrella ja latvoilla olevat alueet, joissa vesi virtaa pohjoiseen. Vedenjakajana on Parkanon ja Jalasjärven rajalla oleva Saarijärvi. Valuma-alue jatkuu Koskuen ja Jalasjärven kirkonkylän kautta Kurikkaan, jossa Pitkämön tekojärven jälkeen Jalasjoki yhtyy Kauhajoen kanssa Kyrönjoeksi.
Seinäjoen valuma-alueeseen kuuluvat Kalajärven tekojärvi Peräseinäjoella (nykyään Seinäjoki), Kyrkösjärven tekojärvi Seinäjoella ja Ilmajoella, Liikapuron tekojärvi Jalasjärven Ylivallissa sekä Iso Madesjärvi Jalasjärvellä.
Kauhajoen valuma-alueeseen kuuluvat Kauhajoella sijaitsevat Ikkeläjärvi ja Kauhajärvi.
John Barrasso
John Anthony Barrasso (s. 21. heinäkuuta 1952 Reading, Pennsylvania) on yhdysvaltalainen republikaanipuolueen poliitikko ja Wyomingin osavaltion senaattori vuodesta 2007.
Barrasso pyrki ehdokkaaksi senaattiin jo vuonna 1996 mutta hävisi esivaalin Mike Enzille, jonka kanssa nyt istuu senaatissa Wyomingin edustajina. Barrasso valittiin kuitenkin osavaltion senaattiin vuosina 2002 ja 2006. Hänet nimitettiin Craig L. Thomasin seuraajaksi Yhdysvaltain senaattiin tämän kuoltua leukemiaan kesäkuussa 2007. Vuonna 2008 hänet valittiin vaaleilla suorittamaan kausi loppuun. Hänet valittiin ensimmäiselle kokonaiselle kaudelle vuonna 2012.
Koulutukseltaan Barrasso on lääkäri. Hän valmistui Georgetownin yliopistosta vuonna 1978. Ennen poliitikon uraansa hän toimi pitkään terveydenhuollossa.
Barrassolla on entisen vaimonsa Linda Nixin kanssa lapset Peter ja Emma. Hän asuu nykyisen vaimonsa Bobbi Brownin kanssa Casparissa. Hän on presbyteeri.
Kerttu Wanne
Kerttu Wanne (26. heinäkuuta 1905 Turku – 16. huhtikuuta 1963 Turku) oli suomalainen viulutaiteilija ja kirjailija. Wanne opiskeli viulunsoittoa Helsingin musiikkiopistossa vuosina 1921–1923 sekä ulkomailla Berliinissä vuosina 1923–1926 ja Pariisissa vuosina 1928–1932. Hän oli Turun kaupunginorkesterin konserttimestari 1927–1928. Hän konsertoi paitsi Euroopassa, useita kertoja myös Yhdysvalloissa, missä hän levytti neljä äänilevyä. Wanne sai Pro Finlandia -mitalin 1946. Hänen vakituisena säestäjänään oli pianisti Astrid Joutseno (1899–1962).
Kotilammin tekojärvi
Kotilammin tekojärvi on Kyrönjoen tulvasuojeluksi rakennettu tekojärvi, joka sijaitsee Isossakyrössä. Sen vesipinta-ala on 104 hehtaaria ja valuma-ala on 5 500 hehtaaria. Järvi kuuluu Kyrönjoen valuma-alueeseen.
Klement Slavický
Klement Slavický (22. syyskuuta 1910 – 4. syyskuuta 1999) oli tšekkiläinen säveltäjä.
Slavický pääsi maineikkaan Josef Sukin oppilaaksi sekä vuonna 1927 Prahan konservatorioon. Hänen tuotantoonsa kuuluu orkesterimusiikin (mm. neljä sinfoniettaa) lisäksi esimerkiksi piano- ja vokaalimusiikkia. Hän sävelsi myös kaksi jousikvartettoa vuosina 1932 ja 1972.
Slavický menehtyi Prahassa 88 vuoden ikäisenä.
Amel
Amel () on yksi Belgian kunnista. Se sijaitsee Vallonian alueella Liègen maakunnassa. Se on myös osa Belgian saksankielistä yhteisöä ("Deutschsprachige Gemeinschaft Belgiens"). Vuoden 2014 alussa Amelin asukasluku oli 5 466. Asukkaista noin neljä prosenttia on ulkomaalaisia. Kunta kattaa 125,15 neliökilometrin suuruisen alueen, asukastiheyden ollessa näin 44 as./km². Nimi "Amel" on kelttiläistä alkuperää, ja se tarkoittaa vettä. Amblève-joki virtaa läpi kunnan.
Schoppen, Stephanshof, Iveldingen, Eibertingen, Montenau, Born, Deidenberg, Medell, Möderscheid, Hepscheid, Heppenbach, Halenfeld, Mirfeld, Valender, Wereth, Meyerode, Herresbach.
Kauhajärvi (järvi)
Kauhajärvi on Kauhajärven kylässä Kauhajoella sijaitseva järvi, jonka vesipinta-ala on 102 hehtaaria. Se kuuluu Kauhajoen valuma-alueeseen. Järven valuma-alue on 600 hehtaarin laajuinen. Kauhajärven laskujoki on Kauhajoki.
Kauhajärvi sijaitsee soiden ja viljeltyjen peltojen ympäröimänä, joten järveen kohdistuu suurta kuormitusta. Siksi järvi on erittäin tummavetinen ja voimakashumuksinen. Kauhajärvessä harrastetaan jonkin verran verkko- ja urheilukalastusta ja pääasillesena kalastona järvessä ovat kuha, kiiski, särki ja lahna. Järvi on monipuolinen myös linnustonsa puolesta.
Jalasjoki
Jalasjoki on Kurikassa virtaava 58 kilometriä pitkä joki. Jalasjoki kuuluu Kyrönjoen vesistöalueeseen ja Jalasjärven valuma-alueeseen. Sen haarajokia ovat Hirvijoki ja Mustajoki. Joen vesi on humuspitoista ja sen happamuusaste vaihtelee välillä 5,5–7,0. Jalasjoen kalalajit ovat salakka, ahven, hauki, särki,lahna, särkilahna, pasuri ja kiiski, ja myös taimen on nähty.
Jalasjoki saa alkunsa Mustajärven ja Mustalammin alueen vedenjakajalta ja on aluksi nimeltään Mustajoki, kunnes muuttuu Hirvijärvellä Jalasjoeksi. Se virtaa läpi Jalasjärven keskustan ja Jokipiin kylän ja yhtyy Kurikassa Kauhajokeen, josta eteenpäin joki tunnetaan nimellä Kyrönjoki.
Hermann Berens
Hermann Berens (1826, Hampuri – 9. toukokuuta 1880, Tukholma) oli saksalainen pianisti ja säveltäjä.
Berens sai varhaisimman opetuksensa isältään Karlilta, joka oli aikanaan arvostettu sotilasmuusikko. Myöhemmin hän opiskeli sävellystä Carl Gottlieb Reißigerin johdolla Dresdenissä. Hän teki vuonna 1845 konserttikiertueen Saksassa laulajatar Marietta Albonin kanssa ja työskenteli vuodesta 1847 Ruotsissa, jossa asui kuolemaansa saakka.
Berensin sävellyksiin kuuluu mm. oopperoita ja operetteja sekä kymmeniä, yhä monesti harjoiteltuja etydejä pianolle.
Sankt Vith
Sankt Vith () on kunta ja kaupunki Belgiassa. Se sijaitsee Vallonian alueella Liègen maakunnassa. Se on myös osa Belgian saksankielistä yhteisöä ("Deutschsprachige Gemeinschaft Belgiens"). Sankt Vith on nimetty pyhän Vituksen mukaan. Vuoden 2015 alussa sen asukasluku oli 9 481. Pinta-alaltaan se on 146,93 neliökilometrin suuruinen, asukastiheyden ollessa näin 65 as./km².
Särkilahna
Särkilahna on särjen ja lahnan risteytymä. Särkilahna on Suomen yleisin kalaristeymä. Särkilahna kuuluu rehevöityneiden vesien lajeihin. Koekalastuksissa sitä on tullut esille.
Särkilahna on ruumiiltaan korkeampi kuin särki ja matalampi kuin lahna, noin kolme ja puoli kertaa korkeuttaan pitempi. Turpa on tylpähkö, ja yläleuka ei ole pullea. Suomut ovat tavallista kokoa, kylkiviivalla on 45–54 suomua (särjellä 42–45, lahnalla 51–60). Kylkiviivan yläpuolella on 10–11 suomuriviä, ja alapuolella 4–5 suomuriviä. Peräevässä on 18–21 ruotoa (särjellä 10–14, lahnalla 23–28) (15–18 )
Särkilahnan silmät ovat kellertävät.
Särkilahna saattaa olla lisääntymiskykyinen.
Kun risteymä on lisääntymiskykyinen, se voi myös takaisinristeytyä jommankumman kantalajin kanssa. Takaisinristeytymisissä esiintymisalueelle voi kehittyä kaikenasteisia kantalajien välimuotoja, kuten on tapahtunut muun muassa särjen ja lahnan osalta.